U ลงทุนอสังหาฯในอังกฤษ มูลค่า 328.65 ลบ. รับสิทธิเช่าสำนักงานระยะยาว
U เข้าลงทุนอสังหาฯในอังกฤษ มูลค่า 328.65 ลบ. เพื่อรับสิทธิเช่าอาคารสำนักงานระยะยาว
4 พ.ค. 2560

บริษัท ยู ซิตี้ จำกัด (มหาชน) หรือ U ระบุว่า เมื่อวานนี้ (3 พ.ค.) บริษัท Underwood Street Limited (USL) ซึ่งเป็นบริษัทย่อยที่จัดตั้งใหม่ ได้เข้าทำสัญญาซื้อขายอาคาร 6-14 Underwood Street  (Agreement  for the sale with leaseback of 6 -14 Underwood Street, Shoreditch) ตั้งอยู่ในกรุงลอนดอน ประเทศอังกฤษ จากบริษัท Wilmington PLC  ซึ่งเป็นผู้ขาย มูลค่าซื้อขาย 7.3 ล้านปอนด์ หรือราว 328.65 ล้านบาท เพื่อให้ได้มาซึ่งสิทธิการเช่าระยะยาวในอาคารสำนักงาน ซึ่งมีระยะเวลาการเช่าคงเหลืออีกประมาณ 38 ปี 6 เดือน
โดยการดำเนินการดังกล่าวเป็นไปตามมติที่ประชุมคณะกรรมการบริษัทเมื่อวานนี้ที่อนุมัติให้ USL ซึ่งเป็นบริษัทย่อยที่บริษัท ถือหุ้นทางอ้อมในสัดส่วน 100% ผ่าน Lombard Estate Holdings Limited ซึ่งเป็นบริษัทย่อยที่บริษัทถือหุ้นทางตรงในสัดส่วน 100% เพื่อเข้าลงทุนในสิทธิการเช่าระยะยาวในอาคารสำนักงานในกรุงลอนดอน
สำหรับอาคารดังกล่าวมีระยะเวลาการเช่าทั้งหมด 85 ปี 6 เดือน ตั้งแต่วันที่ 14 มิถุนายน 2513 ถึงวันที่ 25 ธันวาคม 2598  โดยมีระยะเวลาการเช่าคงเหลือประมาณ 38 ปี 6 เดือน ซึ่งปัจจุบันมี The Bishopsgate Foundation  เป็นผู้เช่า อัตราค่าเช่าปัจจุบัน 111,250 ปอนด์ หรือประมาณ 5 ล้านบาทต่อปี
ทั้งนี้ บริษัทเห็นว่าการลงทุนระยะยาวในอสังหาริมทรัพย์ดังกล่าว จะได้รับประโยชน์จากทำเลที่ตั้งซึ่งอยู่ใกล้กับระบบขนส่งมวลชน และคาดว่าการลงทุนในอาคารนี้จะสามารถสร้างผลตอบแทนที่ดีในระยะยาวแก่บริษัทและผู้ถือหุ้น นอกเหนือจากรายได้ค่าเช่าในระยะยาวแล้ว บริษัทยังคาดว่าจะได้รับประโยชน์จากการกระจายการลงทุนเพื่อลดความเสี่ยงในภูมิภาคต่าง ๆ
 